སྒ་ལེན་སྟེང་དགོན་པ་ནི།ལོ་རྒྱུས་ཐོག་ནས་ཁམས་ཀྱི་ཁོངས་སུ་གཏོགས་པའི་དཀར་མཛེས་ཁུལ་དགེ་སྡེ་རྫོང་མཁར་གྱི་འདབས་སུ་ཡོད།སྟོད་ཀྱི་རྩེ་མོ་གངས་ཀྱིས་གཡོགས་པའི་རི་བོའི་ཁྲོད་ནས་མར་བཞུར་ཡོང་བའི་ཆུ་བོ་ཞིག་གིས་གྲོང་སྡེ་ཆུང་ཆུང་འདི་ཕྱོགས་གཉིས་སུ་བཅད་ཡོད།གྲོང་སྡེ་འདིའི་ནང་གི་ཁྱིམ་ཚང་མང་ཆེ་བ་འབྲོག་པ་ཡིན་ལ།ཁོང་ཚོའི་དགུན་ས་དེ་ཆུ་བོ་འདིའི་འགྲམ་རྒྱུད་གཅིག་ཏུ་ཆགས་ཡོད།འགྲམ་ངོགས་གཞན་པ་དེར་སྒ་ལེན་དགོན་ཞེས་གྲགས་པའི་དགོན་པ་ཆེན་པོ་ཞིག་ཆགས་ཡོད།ནམ་རྒྱུན་གྱང་ལ་དཀར་རྩི་བཏང་ཞིང་རྡོ་ཡིས་བརྩིགས་པའི་བོད་ཁུལ་གཞན་པའི་ཁང་བ་དང་མི་འདྲ་བར།ས་འདིར་ཁང་བ་ཚང་མ་ཤིང་དང་འཇིམ་གྱིས་བཟོས་ནས་སྟེང་དུ་ཚོན་རྩི་དམར་སེར་རྒྱག་གི་ཡོད།ཁང་བ་ཞིག་གི་རྒྱབ་ངོས་སུ་གཞི་སྐྱ་བོའི་སྟེང་དུ་ཚོན་དཀར་དམར་གཉིས་ཀྱིས་ཁྲ་ཤུར་ཕབ་ནས།ནང་དུ་གཞིས་བཅའ་མཁན་ནི་བོད་བརྒྱུད་ནང་བསྟན་གྱི་དཔལ་ལྡན་ས་སྐྱ་པའི་ཆོས་བརྒྱུད་ལ་དད་མཁན་ཡིན་པ་སྟོན་གྱི་ཡོད།